La Bibia piemontèisa/Testament Vej/Esechiel/Esechiel 35


Esechiel

35

Contra d'Edom 

Ël Signor a l’ha comunicame soa paròla. A l’ha dime: “Fieul d’òm, adress-te a la montagna ‘d Seir e profetisje contra. Dije: “Ël Signor Dé at fà savèj sossì: ‘Varda, montagna ‘d Seir, mi i sarai tò aversari. I tnirai la man aussà contra ‘d ti e ‘t farai dventé ‘n desert desolà. I ardovrai an ruin-e toe sità e it vniras a esse na tèra vastà. Antlora it savras che ‘l Signor a l’é mi. Da sèmper it l’has avù an ghignon j’Israelita e it l’has faje tombé vìtime dla spa ant ël moment ëd soa malora, quand sò pëccà a l’era rivà an cò. E bin, mi, ël Signor Dé, i fortisso, ëd manera tant sicura che mia vita midéma, ch'it farai paghé për col sangh e col sangh at përseguitrà. Ti ‘t l’has avù an òdio coj ch’a pòrto tò sangh medésim; për lòn at përseguitrà ‘l sangh ch’it l’has vërsà. I farai dla montagna ‘d Seir un desert desolà e pì gnun andrà a passeje. I ampinirai ëd vìtime soe montagne. Dzora ‘d toe colin-e e drinta toe combe e an tùit ij tò rivass, a tomberan le vìtime dla spa. It lasserai desolà për sèmper e toe sità a saran pa pì abità. Antlora i savreve che ‘l Signor a l’é mi. Ti disìe: ‘Le doi nassion,ij doi pais a son ij mè, nojàutri i-j pijeroma an possess’. Ma, an efet, ël Signor già a l’era lì, an Israel! E bin, mi, ël Signor Dé, i fortisso, ëd manera tant sicura che mia vita midéma, che mi 't traterai dl’istessa manera rabiosa e dl’istess furor ch’it l’avìe tratà j’Israelita për l’òdio ch’it l’avìe për lor. Im farai conòsse a lor da la manera ch’i-j castigherai. Antlora it savras che mi, ël Signor, i l’hai bin sentù tute j'ofèise ch’it l’has fàit a le montagne d’Israel. It disìe: ‘Che ‘d desolassion ch’a l’é restaje, a l’han dànje tanme nòstra pastura!”. Gròssa a l'è stàita vòsta 'nsolensa contra 'd mi e i l’eve moltiplicà vòstre  paròle contra 'd mi. Mi i l'hai bin sentije’. Ël Signor av fà savèj sossì: ‘Ant ël moment che tuta la tèra as n’arlegrerà, mi i farài ëd ti na desolassion. Dàit che ti ‘t ses arlegrate a vëdde l’ardità dla casà d’Israel ch'a l’é restà desolà, l’istess i farai con ti - ti ‘t restras desolà, la montagna ‘d Seir e tuta Edom - vera, pròpe tuta! Antlora tùit a savran che ‘l Signor a l’é mi!

Nòte 

 
Bibia
Testament Vej
Esechiel